  Виталий Пронин Кыӵе нылмуртлэн чебер, синъёсты мальдытӥсь пӧрмытскемез уз поты? Нош 8-тӥ Март азьын мылкыд уката но тулкымъяськыны кутске. Соиз тузӥ дӥсяськем апай шоры учкиськод, мукетсэ синъёсыныд сӥсъяськод: мыным но таӵе дэрем кулэ вал, оло, сыӵе ик туфли пыдам понӥ ке, мон но йӧно адӟисько... Пӧртэм журналъёсын сомында «модной» визь-ке-нешъёс, пӧлазы йыромыны кема ӧвӧл. Собере соиз но вань: котькуд дӥсь мугоръя но уг тупа, сюлэмъя но уг луы. Мон, кылсярысь, тодӥсько: кузь юбкаос туннэ, вакчиосыныз ӵошатыса, тузӥгес лыдъясько. Дӥсяд на ке шортлэсь керттэм яке кулэсь вурем жилет - модель кадь луод. Но журналъёсты ворсасько но соку ик валасько: ураме озьы пӧрмыса потыны уг дӥсьты. Малпасько, тросэзлэн таӵе мылкыдзы луэ. Угось ваньмызлэн ик котырысь адямиосты мальдытэмез уг поты, нырысь ик со ассэ йӧно, мусо шӧдэмез потэ.Асьтэос шӧдӥськоды, луоз, инкуазе шутэтскыны потыкумы, зарезь дуре дасяськыкумы, чик кепыратэк дӥсяськомы тӧлъя лопыръяськись сарафанъёсмес. Озьы ик мыло-кыдо пӧрмиськомы юбка-брюкиен яке йырамы понӥськомы куролэсь шляпа, сотэк таос шкафъёсамы тузонӟыса кыллё вал. Мар пӧрме? Отын, кытын асьмемыз нокин уг тоды, дӥсяськиськомы эрико, мылкыдмы куремъя. Озьы ик луыны кулэ! Та возьматэ асьмелы оскись луэммес.Мон ӵемысь вуылӥсько Россиысь пӧртэм городъёсы. Но отын улӥсьёс понна Удмуртия кунгожсьӧр кадь потэ ини. Соос паймо, шаерамы манетъёс бергало на шуыса. Нош мон шӧдӥсько: палэнын аспӧртэмлыко луэмме возьматэме потыны ӧдъя. Мон мукет культураен адями, улон шоры мукет сяменгес учкисько. Соин ик дӥсяськисько но соослэсь мукетгес - талэсь уг возьдаськиськы...Малы мон тае ваньзэ гожтӥсько? Шуэме потэ: тросэз укыр мултэс уйисько мода сьӧры, выль потэм дӥсь басьтыны быгатымтэзы дыръя керӟегъясько. Юнме ӧвӧл шат со? Дӥсяське озьы, кызьы сюлэмды, мугорды куре - тазьы мон верало. Но... ватсало на: мерталэ-эскере со дӥсьёсты но, кудъёсыз кельшизы мукетъёсыз вылысь, журналъёсысь. Котькытын эсэпез луыны кулэ.Дина Дэрем.  